 **LATVIJAS PAŠVALDĪBU SAVIENĪBA**

Nr.27

13.07.2012.

**99.**

**INFORMĀCIJAI UN DARBAM**

[www.lps.lv](http://www.lps.lv/)

**ŠONEDĒĻ**

**Trešdien, 11.jūlijā, Latvijas Pašvaldību savienības (LPS) padomniece Sniedze Sproģe piedalījās Vides aizsardzības un reģionālās attīstības ministrijas organizētajā diskusijā par pašvaldību pārvaldības uzlabošanu Latvijā. Galvenokārt tika runāts par diviem likumprojektiem**. Pirmais likumprojekts ir grozījumi likumā „Par pašvaldībām”, kas paredz noteikt aizliegumus amatu savienošanā pašvaldības domes deputātiem, otrs ir likumprojekts "Grozījumi Republikas pilsētas domes un novada domes vēlēšanu likumā", kas paredz deputātu skaita samazināšanu pašvaldību domēs.

**LPS padomniece diskusijā pauda vairākuma pašvaldību viedokli, ka šobrīd šādas likumu izmaiņas LPS neatbalsta, jo tas nav pietiekami izdiskutēts ar pašvaldībām, nav saprotami mērķi, nevar piekrist apgalvojumam, ka šiem grozījumiem ir sakars ar pašvaldību attīstību. Pēc pašvaldību paustā viedokļa, deputātiem jādod tiesības lemt par teritorijas attīstību, dodot arī iespējas (instrumentus) šos lēmumus īstenot. Diskusijas par šīm izmaiņām vēl noteikti ir jāturpina.**

Jautājumā par paredzēto amatu apvienošanas aizliegumu LPS uzskata, ka pastāvot šādiem apstākļiem likumprojekta piedāvātajā normā noteiktais ierobežojums ir nesamērīgs, jo normas mērķi ir iespējams sasniegt ar citiem, personas pamattiesības mazāk ierobežojošiem līdzekļiem, piemēram, kontroli, izglītošanu. Projekta piedāvātā norma ierobežos to deputātu tiesības uz darbu, kuri godprātīgi pilda savus pienākumus nenonākot interešu konflikta situācijā, jo balstīta uz neatspēkojamas prezumpcijas pamata. Tādējādi secināms, ka sabiedrības ieguvums būs mazāks nekā privātpersonas tiesību ierobežojums.

LPS atzīst, ka likumprojektā piedāvātais deputātu skaita samazinājums ir krass, līdz ar ko to varētu vērtēt pat kā draudu demokrātiskai pašvaldības iedzīvotāju pārstāvniecībai lēmējinstitūcijā, taču nenoliedz, ka par šo jautājumu vajag diskutēt.

Likumprojektus LPS izsūtīja viedokļu sniegšanai visām pašvaldībām, apkopojums iesniegts VARAM.

**\*\*\***

**11. jūlijā Latvijas Pašvaldību Savienības** padomniece lauku attīstības jautājumos **Sniedze Sproģe** tikās ar fonda „***Baltic Sea Action Group***” pārstāvi no Somijas - **Marinu Poutanen** un biedrības „***Dzīvo Zaļi***” pārstāvi **Agitu Bergani – Berģi**. Tikšanās mērķis bija pārrunāt savstarpējās sadarbības iespējas nākotnē. Visas puses ir vienisprātis par to, ka ir jāveicina informācijas un ideju apmaiņa, kas savukārt veicinātu dažādu projektu realizāciju un attīstību.

„Baltic Sea Action Group” (BSAG) ir Somijas fonds, kura mērķis ir Baltijas jūras saglabāšana nākamajām paaudzēm. Fonds apvieno publiskos, privātos un trešās puses resursus un zināšanas, un darbojas kā katalizators starp šīm pusēm. BSAG galvenais instruments ir „*Baltic Sea Action Summit*” (BSAS process) process, kas reprezentē konkrētas darbības Baltijas jūras labā.

Plašāku informāciju par „*Baltic Sea Action Group*” Jūs variet atrast fonda mājas lapā – [www.bsag.fi](http://www.bsag.fi)

Savukārt vairāk par biedrību „*Dzīvo Zaļi*” Jūs variet uzzināt mājas lapā – [www.greenwalk.eu](http://www.greenwalk.eu)

****

****

**No 9. līdz 12. jūlijam Rīgā un Vidzemes plānošanas reģionā norisinājās Latvijas Pašvaldību savienības un Vidzemes Plānošanas reģiona organizētie projekta GRISI PLUS pasākumi** - vadības komitejas sanāksme – 9.jūlijs, darba grupa ar labās prakses piemēru prezentācijas – 10.jūlijs, starptautisks ģeomātikas seminārs un mācību vizīte Vidzemes plānošanas reģionā – 11.līdz12.jūlijs.

GRISI PLUS Projekta mērķis ir pilnveidot attīstības politikas lauku teritorijās, pielietojot ģeomātiskās informācijas rīkus. Ieviešot kādā teritorijā šādu sistēmu, tas ļautu lauku teritorijās dzīvojošajiem cilvēkiem strādāt attālināti.

LPS ģenerālsekretāre Mudīte Priede, atklājot vadības komitejas sēdi, uzsvēra: „Lai arī ekonomiskā situācija Latvijā šobrīd uzlabojas, tomēr mums jābūt piesardzīgiem, jo šobrīd saskaramies ar nopietniem demogrāfiskās krīzes draudiem, piemēram, lauku teritoriju depopulācija. Liela problēma Latvijā ir arī ekonomiskās atšķirības starp teritorijām. Ceram, ka GRISI Plus projektā gūtā pieredze un zināšanas palīdzēs risinās iepriekšminētās problēmas.”

Četru dienu laikā diskutēja un atskatījās uz realizētajiem projektiem pašvaldībās, kā arī aplūkoja aktuālās problēmas, kas apgrūtina projekta virzību dažās no pašvaldībām. Pasākuma mērķis bija dalībniekiem savā starpā apmainīties ar pieredzi un apgūt prasmes, kas ļautu nākotnē veiksmīgāk realizēt individuālos projektus katrā valstī. Tāpat pasākumā ir iespēja nodibināt jaunus kontaktus, kas var palīdzēt realizēt kādu no tālākajiem projektiem.

Pasākumos piedalījās vairāk nekā 50 pārstāvji, no 11 Eiropas Savienības dalībvalstīm, tai skatā arī Latvijas. Pasākumi notika Rīgā, savukārt pēdējās dienas ietvaros dalībnieki devās uz Vidzemes plānošanas reģionu, kur tie iepazinās ar Vidzemes plānošanas reģiona pašvaldību labās prakses piemēriem un nākotnes attīstības plāniem. Notika arī ekskursija Amatas novadā, kur pašvaldību pārstāvji diskutēja par pašvaldību pieredzi un sasniegumiem projekta ietvaros.

*GRISI Plus ir Eiropas Komisijas INTERREG IVC programmas 4. uzsaukuma ietvaros atbalstīts projekts. Projekta vadošais partneris ir Žēras (Francijā) provinces Tirdzniecības un rūpniecības kamera. No Latvijas projektā piedalās divi partneri - Latvijas Pašvaldību savienība un Vidzemes plānošanas reģions. Projekta partnerību veido 14 partneri, kas ietver gan atsevišķus reģionus, gan arī uzņēmumus.*

*GRISI Plus partneru dalībvalstis ir – Francija, Īrija, Latvija, Kipra, Malta, Čehija, Slovēnija, Rumānija, Bulgārija, Igaunija un Grieķija.*

**\*\*\***

**12.jūlijā, Zemkopības ministrijā notika** **Lauksaimniecības Datu centra sagatavotās** **mājas dzīvnieku reģistrācijas programmas prezentācija, kurā piedalījās LPS padomniece Sniedze Sproģe un Rīgas, Siguldas, Valmieras, Babītes un Jēkabpils pašvaldību pārstāvji.**

Tikšanās laikā puses vienojās, ka tās pašvaldības, kuras gatavas suņu reģistrācijai savā teritorijā, var sagatavot pieteikumu piekļuves koda saņemšanai (veidlapa mājas lapā [www.ldc.gov.lv](http://www.ldc.gov.lv)) Ir iespējas lielākos apjomos par lētāku samaksu iegādāties mikročipus Datu centrā, lai finansiāli atvieglotu īpašniekiem suņu reģistrāciju.

Jāsagatavo pašvaldību priekšlikumi „Mājas dzīvnieku reģistrācijas programmas” papildināšanai par datiem, kas iekļaujami papildus pašvaldības vajadzībām (par suņu turēšanas nodevu, atbrīvojamajām kategorijām, iespēju no sistēmas izsūtīt paziņojumus par nodevas nomaksu, atgādinājumu to veikt u.c.).

Nepieciešams dot piekļuvi datiem skatīšanās režīmā pilnvarotām personām, kas veic kontroli., kā arī jāpapildina MK noteikumus ar normu, ka pašvaldības savos saistošajos noteikumos var noteikt ātrāku termiņu obligātajai suņu reģistrācijai.

**INFORMĀCIJAI:**

**Mājas (istabas) dzīvnieku reģistrācijas kārtību** nosaka [Ministru kabineta noteikumi Nr.491:](http://www.likumi.lv/doc.php?id=232354&from=off)

* Visiem suņiem, kas piedalās izstādēs vai uz laiku tiek izvesti ārpus valsts ir jābūt
mikročipētiem un reģistrētiem datu bāzē līdz 2012.gada 1.jūlijam.
* Suņi, kas ir mikročipēti pirms 2011.gada 1.jūlija, datubāzē ir jāreģistrē līdz 2016.gada1.jūlijam.
* Visiem suņiem, kas 6 mēnešu vecumu sasniegs līdz 2016.gada 1.jūlijam ir jābūt
mikročipētiem un reģistrētiem datu bāzē.

Pirms mājas (istabas) dzīvnieka reģistrācijas dzīvniekam ir jābūt apzīmētam ar mikroshēmu (mikročipētam). Dzīvnieka apzīmēšanu veic sertificēts veterinārārsts.

**Dokumenti, kas nepieciešami, lai reģistrētu mājas (istabas) dzīvnieku:**

1. Reģistrācijas veidlapa [Mājas (istabas) dzīvnieku reģistrācijas veidlapa](http://www.ldc.gov.lv/upload/doc/registracijas_veidlapa.doc);

2. Personu apliecinošs dokuments (pase vai autovadītāja apliecība);

3. Mājas (istabas) dzīvnieka pase.

Līdz **31.12.2012** mājas (istabas) dzīvnieku **reģistrācija ir bezmaksas.**

Papildus informāciju var saņemt Valsts aģentūrā "Lauksaimniecības datu centrs" (+371 67095051; ldc@ldc.gov.lv;[www.ldc.gov.lv](http://www.ldc.gov.lv)).
**LDC darbinieki ir gatavi izbraukt uz diskusiju reģionos, veikt darbinieku apmācību darboties ar programmu, ja tāda ir nepieciešama!**

Gaidām Jūsu priekšlikumus **līdz š.g.10.augustam!**

*LPS padomniece Sniedze Sproģe*

*sniedzes@lps.lv**; 67508529*

**\*\*\***

**13.jūlijā Zemgales Plānošanas reģiona (ZPR) pasākumā „Eiropas Gada Pašvaldība 2012 Zemgalē” godināja sava reģiona pašvaldības, kuras bija pieteikušās uz „Eiropas Gada pašvaldība 2012” konkursu.** ZPR konkursa vērtēšanas komisija otrajai kārtai izvirzīja Jelgavas pilsētas pašvaldību, Dobeles novada pašvaldību un Bauskas novada pašvaldību.

Sirsnīgā balvu pasniegšanas ceremonijā, kuru kuplināja dažādu pašvaldību senioru kolektīvu dziesmu un deju priekšnesumi, balvas pasniedza un pateicību izteica arī Aknīstes, Pļaviņu, Jelgavas, Rundāles novadu pašvaldībām par piedalīšanos konkursā.

**JAUNNEDĒĻ UN TURPMĀK**

**16.jūlijā, plkst.15:00 notiks konkursa „Eiropas Gada pašvaldība 2012” vadības grupas sanāksme.**

**\*\*\***

**18.jūlijā, plkst.11:00 notiks Latvijas Pašvaldību savienības un Izglītības un zinātnes ministrijas sarunas,** kur apspriedīs jautājumus, kuri skar sporta nozari.

**\*\*\***

**No 17. - 19. jūlijam LPS priekšsēdis Andris Jaunsleinis piedalīsies Eiropas Savienības Reģionu komitejas 138. Biroja sanāksmē un 96. plenārsēdē. Plenārsēdē Latvijas delegāciju Reģionu komitejā pārstāvēs arī Mālpils novada domes priekšsēdētājs Aleksandrs Lielmežs, Grobiņas novada domes deputāts Jānis Neimanis, Saldus novada domes priekšsēdētāja Indra Rassa, Jēkabpils pilsētas domes priekšsēdētājs Leonīds Salcevičs, Rīgas domes deputāts Dainis Turlais un Liepājas pilsētas domes deputāts Guntars Krieviņš.**

Plenārsēdē kā vienu no jautājumiem skatīs Reģionu komitejas atzinumu Eiropas Komisijas priekšlikumam par Eiropas Infrastruktūras savienošanas instrumentu. Latvijas delegācija Reģionu komitejā iesniegusi virkni priekšlikumu grozījumiem atzinuma tekstā. Būtiskākais no tiek ir prasība, lai **10 miljardu eiro finansējums būtu papildinošs nacionāli piešķirtajam Kohēzijas politikas apjomam**, jo Kohēzijas fonda līdzekļi, īpaši mazāk attīstītajām dalībvalstīm, ir ļoti nozīmīgi. Tāpat delegācija iesniegusi priekšlikumu grozīt regulas tekstu un **darbībām platjoslas tīklu jomā nodrošināt Eiropas Savienības finansiālo atbalstu līdz 85% no attiecināmajām izmaksām piedāvāto 75% vietā**. Lielāks līdzfinansējums ir būtisks tādēļ, ka Platjoslas tīklu izvēršana teritorijās ar zemu iedzīvotāju blīvumu prasa lielus finansiālos ieguldījumus, un komersantu interese komercdarbības izvēršanai šajās teritorijās ir zema vai tādas nav vispār.

Plenārsēdē skatīs arī virkni citu Latvijai svarīgu Reģionu komitejas atzinumu par Eiropas Komisijas sniegtajiem priekšlikumiem, piemēram, par Eiropas teritoriālo sadarbību, Eiropas energoinfrastruktūras vadlīnijām un vides un klimata pasākumu programmu (LIFE).

*Agita Kaupuža*

*LPS padomniece Eiropas Savienības jautājumos,*

 *LPS pārstāvniecības Briselē vadītāja*

**\*\*\***

**24.jūlijā plānotas Latvijas Pašvaldību savienības sarunas ar Izglītības un zinātnes ministriju,** kuru laikā apskatīs jautājums par profesionālās izglītības sistēmas attīstību un tās finansēšanas modeli; mērķdotācijām pedagogu algām 2013. gadam; 5 – 6 gadīgo izglītībā nodarbināto un pedagogu un sākumskolas pedagogu darba algām, un pieaugušo izglītības politiku un turpmāko attīstības tendencēm. Sarunu temati, sanāksmei nākot tuvāk, var tik precizēti un/vai mainīti.

**\*\*\***

**28.jūlijā Carnikavā** **notiks** **Eiropas aktīvās novecošanas un paaudžu solidaritātes gadam veltītā Latvijas pašvaldību darbinieku sporta diena**. Pašvaldību darbinieki sacentīsies skriešanā 5 km un 1 km distancēs pa Carnikavas Piejūras parku, kā arī stafetē ar šova elementiem.

Vēl svarīgāka par sportiskajiem sasniegumiem būs iespēja iepazīties ar jauniem vai no sirds izrunāties ar sen nesatiktiem kolēģiem, kopīgi padziedāt, padejot un vienkārši atpūsties no ikdienas rūpēm.

Vakarā Carnikavas parkā sportiskos pašvaldību darbiniekus sagaidīs:

- uz ugunskura vārīta zivju zupa,

- dejas un joki kopā ar Ufo,

- zaļumballe, kurā muzicēs grupa „Rīgas viļņi”.

Aicinām visus atbraukt līdz vietai, kur Gauja ietek jūrā!

**\*\*\***

**3.augustā, plkst.12:00 plānota Latvijas Pašvaldību izpilddirektoru asociācijas (LPIA) ikmēneša sanāksme**, kas notiks Rēzeknē.

**LPS NESASKAŅO**

* „Par precizēto plāna projektu „Rīcības plāns pamatnostādņu „Ģimenes valsts politikas pamatnostādnes 2011.-2017.gadam” īstenošanai 2012.-2014.gadam” (Pielikums Nr.1)

* „Par Ministru kabineta noteikumu projektu „Grozījumi Ministru kabineta 2009.gada 15.septembra noteikumos Nr.1052 „Pašvaldību ceļu un ielu reģistrācijas un uzskaites noteikumi”( Pielikums Nr.2)

**LPS SASKAŅOŠANAI PIEPRASĪTIE DOKUMENTU PROJEKTI**

VSS-717 – [Rīkojuma projekts "Par valstij piekrītošo nekustamo īpašumu nodošanu pašvaldību īpašumā"](http://www.mk.gov.lv/lv/mk/tap/?pid=40256517)

VSS- 718 – [Likumprojekts "Grozījumi Brīvas pakalpojumu sniegšanas likumā"](http://www.mk.gov.lv/lv/mk/tap/?pid=40256519)

VSS-713– [Koncepcijas projekts "Oficiālās elektroniskās adreses koncepcija"](http://www.mk.gov.lv/lv/mk/tap/?pid=40256497)

VSS-705 – [Rīkojuma projekts "Par XXV Vispārējo latviešu Dziesmu un XV Deju svētku norises laiku un vietām"](http://www.mk.gov.lv/lv/mk/tap/?pid=40256436)

**INFORMĀCIJA NO LPS PĀRSTĀVNIECĪBAS BRISELĒ**

<http://www.lps.lv/Darbiba_Eiropa/>

**Gaidiet Eiropu savās pašvaldībās!**

Šonedēļ sākusies pieteikšanās semināriem 10. „Atvērto dienu” ietvaros, kas 8. - 11. oktobrī norisināsies Briselē (Beļģija) ar moto **„Eiropas reģioni un pilsētas: atklājot atšķirības”**. Latvijas pašvaldības šoreiz pārstāvēs Rīgas pilsēta, Rīgas un Zemgales plānošanas reģions.

9. oktobrī Rīgas pilsēta sadarbībā ar Polijas, Spānijas, Dānijas un Itālijas pilsētu pārstāvjiem seminārā „Esi VIEDS – domā PILSĒTA!” (”*Be SMART – think CITY!”*) iepazīstinās ar labās prakses pieredzi viedu aktivitāšu īstenošanā. Semināra dalībnieki vēlas ar labās prakses piemēru palīdzību parādīt, ka viedas aktivitātes var veicināt ilgtspējīgu attīstību un iekļaušanu ne tikai transporta un enerģētikas jomā. Tāpat inovatīvus risinājumus var rast, sniedzot pašvaldību pakalpojumus arī citās jomās, jo viedums nav jāpielīdzina tikai inovācijām un pētniecībai. Šī tēma ir jo īpaši aktuāla, gatavojoties nākamajam finanšu plānošanas periodam un struktūrfondu ieviešanai.

Savukārt 10. oktobrī Rīgas un Zemgales plānošanas reģions sadarbībā ar Zviedrijas, Vācijas, Slovēnijas, Apvienotās Karalistes, Luksemburgas, Nīderlandes un Portugāles pašvaldībām un reģionālajām institūcijām seminārā „ES2020 vietējā līmenī – no Eiropas stratēģijas pie vietējām aktivitātēm” (*”EU2020 going local" - from European strategy to local actions”)* ar piemēriem rādīs, ka Eiropas Savienības stratēģijas nozīmē ne tikai mērķus un indikatorus, bet tās iespējams prasmīgi pārvērst veiksmīgos rezultātos mūsu pašvaldībās. Semināra ietvaros atsevišķu darba sesiju vadīs Marks Frīdmans (*Mark Friedman*) no ASV Fiskālās politikas pētījumu institūta, kuram ir vairāk nekā 30 gadu pieredze publiskās pārvaldes un politikas jomā. Interesentiem šai darba sesijai jāpiesakās atsevišķi šajā tīmekļa vietnē:

 [https://sv.surveymonkey.com/s/MarkFriedmanAfternoonWorkshop10October2012](%20https%3A//sv.surveymonkey.com/s/MarkFriedmanAfternoonWorkshop10October2012)

Plānots, ka četru dienu laikā notiks aptuveni 100 semināri, kuros būs iespēja piedalīties līdz pat 6000 interesentiem. „Atvērto dienu” semināros Briselē pašvaldības dalīsies savā pieredzē ar veiksmīgi īstenotajiem teritoriālās sadarbības projektiem, kā arī varēs atrast jaunus partnerus turpmākām sadarbības un projektu aktivitātēm. Vienlaikus laikā no septembra līdz novembrim partnerību organizējošās pašvaldības īstenos arī vietējo pasākumu savā mītnes valstī ar vienotu moto - „Eiropa manā pašvaldībā”.

Pieteikties „Atvērto dienu” semināriem varat pasākumam veltītajā mājas lapā:

<http://ec.europa.eu/regional_policy/conferences/od2012/reg_frame.cfm>

*„Atvērtās dienas” ir pašvaldībām ES dalībvalstīs un arī ārpus tās robežām veltīta nedēļa, kuras mērķis ir dalīties pieredzē ar pašvaldību veiksmīgi īstenotām aktivitātēm attīstības veicināšanai savas valsts robežās, kā arī ārpus tām. To rīko ES Reģionu komiteja un Eiropas Komisijas Reģionālās politikas ģenerāldirektorāts.*

*Agita Kaupuža*

*LPS padomniece Eiropas Savienības jautājumos,*

 *LPS pārstāvniecības Briselē vadītāja*

**PROJEKTI, SEMINĀRI, FINANSĒJUMS, DAŽĀDI**

 ***Training and Capacity Building for Cities***

**„Eiropas Komisija” un „Eiropas Savienības Adoptācijas projekts” ielūdz pilsētas piedalīties projekta treniņa fāzē. Projekta mērķis ir veidot kapacitāti attiecībā uz klimata pārmaiņām pilsētās.**

Pilsētām būs iespēja iegūt pieredzi dažādos veidos, piemēram iegūt bezmaksas konsultāciju pie speciālistiem par individuālajām attīstības stratēģijām. Projekts ietver - Interneta kursus, seminārus, pilsētu vizītes, izdales materiālus un savstarpēju ideju apmaiņu starp dalībniekiem. Jāpiebilst, ka dalība šajā projektā ir bezmaksas.

**Pieteikuma anketa ir jāiesniedz līdz 16.07.2012!!!!**

Pieteikuma anketas var meklēt **-** <http://eucities-adapt.eu/cms/get-involved/>, kā arī sīkāku informāciju par projektu un kontaktiem skatīt **Pielikumā. Nr.3**

**\*\*\***

**Meklē sadraudzības pilsētu**

**Kremenčugas pilsēta Ukrainā ir izteikusi vēlmi meklēt sadraudzības pilsētu Latvijā.** Pilsētu interesē arī sadarbība starp augstākās izglītības iestādēm, kā reālākos sadarbības partnerusvarētu izskatīt pilsētas, kur šādas iestādes ir. Intereses gadījumā sazināties ar Ievu Majori, 2.sekretāri Latvijas Republikā vēstniecībā Ukrainā – ieva.majore@mfa.gov.lv

**Pielikumā Nr.4; 5**  ir atrodama sīkāka informācija par Kremenčugas pilsētu Ukrainā.

**\*\*\***



**Neatliekamās medicīniskās palīdzības dienests aicina** **pašvaldību un sporta organizāciju atbildīgās personas un publisku pasākumu rīkotājus** savlaicīgi sniegt informāciju par plānotajiem pasākumiem un par drošību pasākuma norises vietā atbildīgo personu kontaktus. Plašāku informāciju skatīt **pielikumā Nr.6**.

**\*\*\***



**Šogad notiek Velomaratons “Barona taka**”. Astoto gadu pēc kārtas cauri visai Latvijai tās dalībnieki izbrauc maršrutu, kuru nostaigājis Kr. Barons. Stādīsim kociņus, baudīsim Latvijas dabu, muzejus, tiksimies ar interesantiem cilvēkiem.

**Aicinām visu pievienoties jebkurā posmā ( tāpat kā atvienoties), jo šim pasākuma nav dalības maksas.**

**Vairāk info par to, kur dalībnieki atrodas un, kas jāņem līdzi visa pasākuma garumā: tel. - 29035605**. **(Pielikums Nr. 7)**

**Galvenie akcenti:**

* Starts 7. jūlijs no Operas nama plkst.7.00 ( ar autobusu uz Tartu - Igaunija)
* Starts no Tartu plkst. 13.00
* Akcija „Mēs PAR velo!“ Rīga, 18. jūlijā plkst. 10.00 no Etnogrāfiskā Brīvdabas muzeja.

**Meistarklases:**

* 11.jūlijā. Brāļu Jurjānu memoriālajā muzejā, "Meņģeļos" ap 18:00 RIMI pavāra meistarklase gatavošanā.
* 17.jūlijs. Etnogrāfiskais brīvdabas muzejs. Zanes Šmites meistarklase folkloras dziesmu dziedāšanā par tēmu - Ūdeņi.
* 21. jūlijā Sabilē pie Abavas rumbas. Ilzes Aizsilnieces meistarklase par ūdens nozīmi cilvēka organismā.

**Un kā beidzamā Barona takas patroneses Vaira Vīķes Freibergas meistarklase Dundagā 22. jūlijā plkst. 19.00, kad arī Noslēguma koncerts Dundagas pils estrādē**.

**Visi pasākumi ir bez maksas.**

**\*\*\***

**Ziedot.lv programma „Kopgalds” līdz 6. augustam aicina pieteikties atbalstam biedrības, nodibinājumus un reliģiskās organizācijas, kas sniedz zupas virtuves pakalpojumus.** Atbalsts zupas virtuvēm tiks sniegts proporcionāli zupas virtuvē izsniegto porciju skaitam, bet ne vairāk kā LVL 4`500 apmērā vienai zupas virtuvei. Atbalstu varēs saņemt zupas virtuves labiekārtošanai (inventāra iegādei, remontdarbiem u.tml.), uzturēšanai (ikmēneša maksājumiem), kā arī pārtikas iegādei.

Programmu jau trešo gadu tiek īstenota pateicoties Borisa un Ināras Teterevu fonda finansējumam un veikalu tīkla Rimi atbalstam.

Nolikumu un pieteikuma anketu skatiet - **www.kopgalds.lv.**

****

**VRAA informē**

[**Reflektantiem jāiesniedz dokumenti augstskolās**](http://www.vraa.gov.lv/lv/news/article.php?id=27839)

2012-07-10



No šī gada 10.-17. jūlijam visiem reflektantiem, kuri reģistrējušies studijām elektroniski izmantojot portāla www.Latvija.lv/studijas sniegto pakalpojumu, jādodas uz augstskolu uzņemšanas punktiem, lai apstiprinātu savus pieteikumus studijām un uzrādītu dokumentu oriģinālus.

<http://www.vraa.gov.lv/lv/news/article.php?id=27839>

[**Pirmajā pusgadā Elektronisko iepirkumu sistēmas apgrozījums sasniedz 7,6 miljonus latu**](http://www.vraa.gov.lv/lv/news/article.php?id=27963)

2012-07-13



Šī gada pirmajā pusgadā valsts un pašvaldību iestādes preces Elektronisko iepirkumu sistēmā (EIS) ir iegādājušās par 7,6 miljoniem latu un pasūtījumi no kataloga ir veikti reizi 3 minūtēs. Viena darījuma vidējā summa ir 384 lati.

<http://www.vraa.gov.lv/lv/news/article.php?id=27963>

**PIELIKUMOS**

* Nr.1 ; 2; –LPS nesaskaņojumi.
* Nr.3 – projekta ”Training and Capacity Building for Cities” nolikums.
* Nr.4 ;5 – Apraksts un vēsture par Kremenčugas pilsētu Ukrainā.
* Nr.6. – Neatliekamās medicīniskās palīdzības dienesta aicinājums.
* Nr.7 – apraksts par Velomaratons ”Barona taka”.

*Pašvaldībām aktuālu informāciju lasiet arī LPS mājas lapā* [*www.lps.lv*](http://www.lps.lv)

*Sekojiet LPS aktualitātēm arī twitter.com:* [*http://twitter.com/lps\_lv*](http://twitter.com/lps_lv)

***Ilze Mutjanko,*** *LPS padomniece sabiedrisko attiecību jautājumos,* *ilze.mutjanko@lps.lv*